Volle militêre begrafnis vir vermoorde soldaat | Netwerk24
Volle militêre begrafnis vir vermoorde soldaat
Deur Marietjie Gericke 13 Junie 2019 08:40
Die volle militêre begrafnis van die vermoorde brig.genl. Motlhokomedi Kenneth Petso, bevelvoerende generaal van die Waterkloof-lugmagbasis in Pretoria, is Saterdag om 10:00 in die Burgersentrum van Mahikeng in Noordwes.
Hy word daarna in die Matlalong-begraafplaas begrawe.
Brig.genl. Motlhokomedi Kenneth Petso
Brig.genl. Hilton Smith, direkteur korporatiewe personeeldienste van die Suid-Afrikaanse lugmag, sê hy is in beheer van die begrafnis van brig.genl. Petso, wie se familie nog geskok en in rou is.
Hy sê sy pos sluit seremoniële dienste soos dié in.
Intussen sê brig. Mathapelo Peters, hoof van kommunikasie van die polisie in Gauteng, niemand is nog in verband met Petso se dood in hegtenis geneem nie en die saak word steeds ondersoek. Sy motor is ook nog nie teruggevind nie.
’n Lykskouing moet ook nog gedoen word.
Peters het vroeër aan Netwerk24 gesê die polisie ondersoek die moontlikheid dat Petso vermoor is voordat sy lyk na Garankuwa, noord van Pretoria, geneem is.
Peters het vroeër gesê die 53-jarige Petso se lyk is Dinsdag gevind en dat ’n familielid hom uitgeken het. ’n Voetganger het blykbaar Dinsdag op Petso se lyk in uitbreiding 11 in Garankuwa afgekom en die polisie in kennis gestel.
Petso se wit Jeep Cherokee word steeds vermis. Die voertuig se opspoormeganisme is in Brits gevind.
Peters kon nie bevestig of Petso enige sigbare beserings gehad het nie.
“Die oorsaak van sy dood moet bepaal word. Dis nie seker wanneer hy laas lewend gesien is nie, maar hy is Dinsdag (die dag waarop sy lyk gevind is), as vermis aangemeld.”
Kol. Eugéne Motati, woordvoerder vir die Suid-Afrikaanse lugmag, het Sondagaand gesê terwyl die ondersoek nou in die polisie se hande is, wil hulle nie bespiegel nie. “Dis egter baie verdag wanneer iemand se lyk nié in sy natuurlike omgewing gevind word nie. Ons vermoed dus hier is ’n misdryf gepleeg.”
Smith het gesê die Suid-Afrikaanse Weermag (SANW) is hartseer oor Petso se dood.”
Petso het ’n lang loopbaan in die weermag gehad. Hy het in 1987 by die voormalige Bophuthatswana-weermag aangesluit en in 1993 as vlieënier gekwalifiseer. Met die aanbreek van die nuwe bedeling in 1994 is hy as ’n tweede luitenant in die lugmag geïntegreer. Hy is in 1995 tot luitenant bevorder.
In 2007 het hy bevelvoerder van 41 Eskader geword en is nog dieselfde jaar tot luitenant-kolonel bevorder. In 2008 het hy sy senior personeelkursus in die VSA by die Lugoorlog-kollege in Alabama voltooi.
Meer oor: Waterkloof-Lugmagbasis | Pretoria | Misdaad | Moord | Polisie-Ondersoek